L'article 53 de l'Estatut d'autonomia de Catalunya, aprovat mitjançant la Llei orgànica 6/2006, de 19 de juliol, disposa que els poders públics han de facilitar el coneixement de la societat de la informació, impulsar l'accés a la comunicació i a les tecnologies de la informació, en condicions d'igualtat, en tots els àmbits de la vida social, inclòs el laboral, i fomentar que aquestes tecnologies es posin al servei de les persones i no afectin negativament els seus drets.
A més, el precepte esmentat disposa que la Generalitat de Catalunya ha de promoure la formació, la recerca i la innovació tecnològiques perquè les oportunitats de progrés que ofereix la societat del coneixement i de la informació contribueixin a la millora del benestar i la cohesió socials.
L'article 3.b) de la Llei 9/2014, de 9 de maig, general de telecomunicacions, estableix que s'ha de promoure el desenvolupament del sector de les telecomunicacions i de tots els nous serveis digitals impulsant la cohesió social i territorial.
Mitjançant l'Acord del Govern de 28 d'octubre de 2014, el Govern va aprovar l'Estratègia Smart de Catalunya (SmartCAT), que, alineada amb l'Estratègia Europa 2020 de la Comissió Europea, estén el concepte de ciutat intel·ligent ( smart city ) a tot el territori i desplega un programa que aprofita l'ús de la tecnologia i la informació digital per tal d'innovar en els serveis públics, impulsar el creixement econòmic i promoure una societat més intel·ligent, sostenible i integradora.
En el marc de l'Estratègia SmartCAT de la Generalitat de Catalunya, l'any 2014 es va posar en marxa el Catalonia SmartLab per tal de potenciar projectes innovadors al territori català.
Aquesta iniciativa té l'objectiu d'acostar les solucions tecnològiques més emergents i innovadores als municipis de Catalunya tot duent a terme proves de tecnologies emergents en entorns reals.
El Catalonia SmartLab és un espai de proves per a aquells productes que tinguin una implicació directa en el funcionament de la ciutat o en els serveis que proporcionen els ajuntaments.
Es tracta d'espais de proves per a projectes que aportin beneficis i donin resposta a les necessitats de la ciutadania i per a aquells projectes que estiguin alineats amb els objectius, les prioritats i les línies d'actuació dels ajuntaments.
Així mateix, l'any 2015 es va posar en marxa l'Observatori SmartCAT per identificar i difondre les diferents iniciatives referents a les ciutats intel·ligents] que s'estan duent a terme al territori català.
Aquesta plataforma ofereix una visió integral i actualitzada d'aquestes iniciatives per tal de:
- Potenciar l'aprenentatge i l'intercanvi d'experiències, així com la creació de sinergies entre administracions.
- Actuar com a finestra d'entrada centralitzada, en què empreses i emprenedors puguin conèixer la situació actual de la població, així com les seves prioritats en el desenvolupament de projectes smart.
- Atraure inversió en l'àmbit de les ciutats intel·ligents i de les TIC.
El resultat de la tasca de l'Observatori es presenta actualment en un visualitzador web que posa a disposició de qualsevol persona informació relativa als projectes smart i a la situació actual dels municipis catalans pioners en aquest àmbit.
La seva adreça actual és observatori.smartcatalonia.gencat.cat.
En aquest context, la Generalitat vol reforçar aspectes importants com són la recollida de coneixement, els projectes tecnològics innovadors que hi ha al territori o la detecció de municipis de referència en aquesta matèria a Catalunya per a reconèixer-los a escala nacional.
Per aquest motiu, el Departament de Polítiques Digitals i Administració Pública impulsa la creació del distintiu "Soc smart", per tal de fomentar el desenvolupament d'iniciatives referents a les ciutats intel·ligents per part dels municipis catalans i fer de Catalunya un territori intel·ligent de referència internacional.
L'article 3.12.2 del Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya, atribueix al Departament de Polítiques Digitals i Administració Pública les competències en telecomunicacions i societat digital, i l'article 3.12.4 del mateix Decret, la confecció i direcció de polítiques d'innovació del sector de les tecnologies digitals avançades referents a les ciutats intel·ligents.
L'article 16.1.e) del Decret 124/2019, de 4 de juny, de reestructuració del Departament de Polítiques Digitals i Administració Pública, atribueix a la Secretaria de Polítiques Digitals la funció d'impulsar i coordinar les polítiques i programes del Govern relatives a la promoció i el desenvolupament de les tecnologies digitals avançades referents a les ciutats i territoris intel·ligents.
Per tot això, fent ús de les competències que m'atorga l'article 12.d) de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i de conformitat amb les competències atribuïdes al Departament de Polítiques Digitals i Administració Pública en matèria de desenvolupament de polítiques digitals al territori català,
1.1 Es crea el distintiu "Soc smart" que acredita que un municipi té determinades propietats o característiques que satisfan els requeriments necessaris per ser un municipi innovador i referent en l'àmbit de les ciutats intel·ligents ( smart cities ).
1.2 S'entén per ciutat intel·ligent ( smart city ) el municipi que utilitza les dades, la informació i les TIC estratègicament i operativament per:
a) Proporcionar al ciutadà uns serveis millors.
b) Oferir serveis de forma més eficient i de més qualitat.
c) Gestionar i optimitzar les infraestructures actuals, i planificar sota criteris d'eficiència i sostenibilitat les de nou disseny.
d) Facilitar la presa de decisions mitjançant el monitoratge, la mesura, l'automatització i la interacció contínua.
e) Desenvolupar nous nivells de col·laboració intersectorial entre els diferents agents.
f) Implicar la ciutadania i la seva participació activa en el desenvolupament de la ciutat.
El distintiu "Soc smart" persegueix els objectius següents:
a) Promoure el desenvolupament d'estratègies i projectes referents a les ciutats intel·ligents arreu del territori català.
b) Oferir un reconeixement als municipis que promouen i apliquen solucions TIC avançades per millorar la qualitat de vida dels seus ciutadans.
c) Proporcionar al ciutadà informació sobre la implicació de la innovació tecnològica als seus ajuntaments per tal d'optimitzar els serveis municipals.
Criteris per obtenir el distintiu
3.1 Per obtenir el distintiu "Soc smart" els municipis han de complir els criteris obligatoris següents:
a) El municipi ha d'estar adherit a l'Observatori SmartCAT.
b) El pla d'actuacions municipal aprovat ha de contenir l'estratègia smart.
c) El municipi ha d'haver realitzat algun projecte en l'àmbit de les ciutats intel·ligents.
3.2 Per obtenir el distintiu, també cal assolir un mínim de 25 punts, d'un màxim de 40, en els requisits addicionals següents:
Realització de projectes tecnològics transversals dins de l'organització
Realització de projectes de participació ciutadana mitjançant les TIC
Tenir en plantilla una persona responsable en matèria TIC o smart
Col·laboració publicoprivada en el desenvolupament de projectes TIC
Col·laboració amb entitats supramunicipals per realitzar projectes TIC
Col·laboració amb centres de recerca en l'execució de projectes TIC
Realització de projectes de cocreació amb el ciutadà (FabLabs, ateneus de fabricació, foment de l'emprenedoria, etc.)
Desenvolupament d'algun projecte en l'àmbit de la internet de les coses (IoT)
Desenvolupament d'algun projecte en l'àmbit de les dades massives ( big data )
Desenvolupament d'alguna aplicació mòbil per millorar els serveis al ciutadà
La informació detallada relativa als requisits s'ha de fer constar en el formulari de sol·licitud del distintiu, que es pot trobar a l'extranet de les administracions catalanes (EACAT), http://www.eacat.cat.
4.1 Tots els municipis de Catalunya poden presentar la sol·licitud del distintiu "Soc smart".
4.2 L'òrgan competent dels municipis ha d'aprovar les sol·licituds, que ha de formalitzar i trametre el secretari o secretària a través dels mitjans telemàtics de l'extranet de les administracions catalanes (EACAT), http://www.eacat.cat.
4.3 El formulari de sol·licitud està a disposició dels municipis a l'extranet esmentada.
4.4 A la sol·licitud, s'hi ha d'adjuntar la documentació següent:
–Una memòria justificativa del compliment dels requisits previstos a l'article 3.
–La documentació acreditativa, així com els resultats obtinguts, dels projectes tecnològics realitzats.
4.5 Per sol·licitar el distintiu els municipis interessats han de presentar, juntament amb el model de sol·licitud, la documentació necessària per valorar els requisits obligatoris i els addicionals.
4.6 Només es pot presentar una sol·licitud per municipi.
En cas que un municipi presenti més d'una sol·licitud, es tindrà en compte la sol·licitud presentada en primer lloc.
5.1 La sol·licitud i la documentació que l'acompanya se sotmetrà a l'avaluació d'un equip tècnic format per personal de la secretaria competent en matèria de polítiques digitals, el qual durà a terme les actuacions i verificacions corresponents.
5.2 Un cop avaluada tota la documentació, s'elevarà la valoració a la persona titular de la direcció general competent en matèria de ciutats intel·ligents, la qual formularà la proposta de resolució corresponent.
6.1 La resolució d'atorgament o de denegació del distintiu "Soc smart" correspon a la persona titular de la secretaria competent en matèria de polítiques digitals.
6.2 El termini màxim per dictar la resolució és de quatre mesos a comptar de la data de presentació de la sol·licitud.
6.3 L'atorgament del distintiu "Soc smart" dona dret a utilitzar el distintiu que consta en aquesta Ordre.
7.1 El període de validesa del distintiu és de tres anys i es prorrogarà automàticament per tres anys més si al moment del seu venciment no han variat els criteris d'atorgament.
Aquest fet serà revisat d'ofici per la secretaria competent en matèria de polítiques digitals.
7.2 Un cop transcorregut aquest termini, els municipis hauran de retirar el distintiu i presentar una nova sol·licitud si el volen obtenir de nou.
8.1 Només poden emprar el distintiu "Soc smart" els municipis als quals se'ls hagi atorgat.
8.2 El municipi que hagi obtingut el distintiu és responsable de l'ús que se'n faci.
8.3 En cas que un municipi faci un ús indegut del distintiu, el titular de la secretaria competent en matèria de polítiques digitals el podrà revocar.
9.1 La resolució d'atorgament del distintiu "Soc smart" es publicarà al Diari Oficial de la Generalitat de Catalunya.
9.2 En la publicació es faran constar, com a mínim, els extrems següents:
a) Els municipis que han obtingut el distintiu.
b) L'objectiu específic que en justifica l'atorgament.
9.3 A efectes únicament informatius, es crea el Registre de municipis smart, per tal de donar publicitat als municipis que obtinguin el distintiu.
Barcelona, 25 de setembre de 2019
S'ha de reproduir sempre amb la versió cromàtica que s'indica a continuació.
El Departament de Polítiques Digitals i Administració Pública facilitarà els originals per reproduir correctament el símbol i unes normes específiques per a la seva aplicació.